6.9.2022
EL
Επίσημη Εφημερίδα της Ευρωπαϊκής Ένωσης
C 342/173 Πέμπτη 17 Φεβρουαρίου 2022
Αποστολές και επιχειρήσεις ΚΠΑΑ το 2020 — αξιολόγηση και συστάσεις 8.
υπενθυμίζει ότι η ΕΕ έχει ανεπτυγμένες επί του παρόντος έντεκα μη στρατιωτικές αποστολές και επτά στρατιωτικές αποστολές και επιχειρήσεις· υπενθυμίζει ότι από αυτές μόνο τρεις είναι επιχειρήσεις με εκτελεστική εντολή: η επιχείρηση ATALANTA στη Σομαλία της ναυτικής δύναμης υπό την ηγεσία της ΕΕ (EUNAVFOR), η επιχείρηση IRINI της EUNAVFOR Μεσογείου (EUNAVFOR MED IRINI) και η στρατιωτική δύναμη της ΕΕ στη Βοσνία-Ερζεγοβίνη (EUFOR ALTHEA)· υπενθυμίζει τη συνολική δέσμευση της ΕΕ στο Σαχέλ και το Κέρας της Αφρικής μέσω έξι μη στρατιωτικών αποστολών (αποστολή της ΕΕ στο Μάλι για την οικοδόμηση ικανοτήτων (EUCAP Sahel Mali), EUCAP Sahel Niger, EUCAP Somalia) και έξι στρατιωτικών αποστολών (εκπαιδευτική αποστολή της Ευρωπαϊκής Ένωσης στο Μάλι (EUTM Mali), EUTM Somalia, EUNAVFOR ATALANTA, EUNAVFOR MED IRINI)· σημειώνει ότι οι εν λόγω αποστολές και επιχειρήσεις δεν έχουν ακόμη εκπληρώσει το πλήρες δυναμικό τους και επηρεάζονται από τον αντίκτυπο της πανδημίας COVID-19, η οποία επηρεάζει τη δραστηριότητά τους και περιορίζει την αποτελεσματικότητά τους· προτείνει να αξιολογηθεί ο προϋπολογισμός, ο σχεδιασμός και ο εξοπλισμός των αποστολών και επιχειρήσεων ΚΠΑΑ της ΕΕ υπό το πρίσμα των διδαγμάτων που αντλήθηκαν από τη νόσο COVID-19 και, ως εκ τούτου, θεωρεί την επανεξέταση των αποτελεσμάτων και ενδεχομένως την προσαρμογή της εντολής τους ως μέρος της συνήθους στρατηγικής επανεξέτασης μιας αποστολής· 9.
υπογραμμίζει τη σημασία που έχει για την Ένωση η βιώσιμη σταθερότητα, η ανθρώπινη ασφάλεια και η ευημερία στις γειτονικές της χώρες· σημειώνει ότι οι στρατιωτικές επιχειρήσεις της ΚΠΑΑ επικεντρώνονται πλέον σχεδόν αποκλειστικά στην εκπαίδευση των ενόπλων δυνάμεων (EUTM), χωρίς εκτελεστική διάσταση και με περιορισμένη υποστήριξη· θεωρεί ότι, χωρίς να επηρεαστεί η μη εκτελεστική διάσταση των εν λόγω αποστολών, η εντολή τους θα πρέπει να ενισχυθεί, με έμφαση στην έννοια της καθοδήγησης, προκειμένου να επιτρέπεται στους Ευρωπαίους συμβούλους να επαληθεύουν επί τόπου, με τη μεγαλύτερη δυνατή ακρίβεια, στο πεδίο, εάν τα προγράμματα εκπαίδευσης εφαρμόζονται σωστά και εάν συνάδουν με τις επιχειρησιακές ανάγκες των τοπικών ένοπλων δυνάμεων· 10. τονίζει ότι η παράδοση όπλων στο πλαίσιο του Ευρωπαϊκού Μηχανισμού για την Ειρήνη θα πρέπει να σέβεται πλήρως την κοινή θέση της ΕΕ για τις εξαγωγές όπλων, το διεθνές δίκαιο για τα ανθρώπινα δικαιώματα και το ανθρωπιστικό δίκαιο, και να περιλαμβάνει αποτελεσματικές διατάξεις περί διαφάνειας· 11. καταδικάζει τη δράση των πραξικοπηματιών στο Μάλι· εκφράζει τη βαθιά ανησυχία του για την ανεπαρκή παρουσία βασικών κρατικών υπηρεσιών στο Μάλι και γενικότερα στο Σαχέλ· εκφράζει τη βαθιά ανησυχία του για την υποβάθμιση της ασφάλειας στην περιοχή· εκφράζει τη βαθιά του ανησυχία για τις εκθέσεις του Γενικού Γραμματέα του ΟΗΕ στις οποίες απαριθμούνται σοβαρές παρελθούσες και συνεχιζόμενες παραβιάσεις των ανθρωπίνων δικαιωμάτων και σοβαρές παραβιάσεις του διεθνούς ανθρωπιστικού δικαίου, συμπεριλαμβανομένων εικαζόμενων εγκλημάτων πολέμου, από ένοπλες ομάδες, συμπεριλαμβανομένων τρομοκρατικών ομάδων, των ενόπλων δυνάμεων του Μάλι και άλλων ενόπλων δυνάμεων της G5 του Σαχέλ· εκφράζει τη βαθιά λύπη του για την ατιμωρησία ως προς το θέμα αυτό και υπογραμμίζει ότι τέτοια συνεχιζόμενα εγκλήματα υπονομεύουν επίσης τις ευρωπαϊκές και διεθνείς προσπάθειες δημιουργίας ενός ασφαλούς και προστατευμένου περιβάλλοντος και καταπολέμησης των ένοπλων ομάδων και των τρομοκρατών· τονίζει την αυξανόμενη συμμετοχή εχθρικών παραγόντων σε μια περιοχή ζωτικής σημασίας για την ασφάλειά μας, που θα μπορούσε να θέσει σε κίνδυνο τον κοινό στόχο της ΕΕ και του Μάλι για ανθρώπινη ασφάλεια, ειρήνη, σταθερότητα και βιώσιμη ανάπτυξη στη χώρα, όπου άλλοι παράγοντες που δεν συμμερίζονται κατ’ ανάγκη τις ίδιες δεοντολογικές αρχές με την ΕΕ και τα κράτη μέλη της είναι πρόθυμοι να καλύψουν τα κενά ικανοτήτων, ανεξάρτητα από τον σεβασμό των διεθνών προτύπων του κράτους δικαίου ή του δικαίου του πολέμου· εκφράζει τη βαθιά του ανησυχία για την αυξανόμενη επιρροή ξένων ιδιωτικών στρατιωτικών εταιρειών και για τα πιθανά σχέδια της κυβέρνησης του Μάλι να ξεκινήσει συνεργασία με μια ιδιωτική ρωσική στρατιωτική εταιρεία, τον όμιλο Wagner που συνεργάζεται με το Κρεμλίνο, για την εκπαίδευση των ενόπλων της δυνάμεων· επισημαίνει ότι μια τέτοια συνεργασία είναι ασυμβίβαστη με τη συνεργασία με την ΕΕ στον τομέα της ασφάλειας και της άμυνας, και ιδίως την EUTM Mali, και θα απαιτούσε, ως εκ τούτου, από την ΕΕ να επανεκτιμήσει τη δράση της στο Μάλι· ζητεί από τις σημερινές αρχές του Μάλι να απόσχουν από την ανάθεση συμβάσεων στον όμιλο Wagner και να μην επιτρέψουν στο προσωπικό του να εισέλθει στο έδαφος του Μάλι· υπογραμμίζει, γενικότερα, την ανάγκη στενής παρακολούθησης των δράσεων των ιδιωτικών εταιρειών ασφάλειας και στρατιωτικών εταιρειών που αυξάνουν το παγκόσμιο αποτύπωμά τους σε ευάλωτες περιοχές, συμπεριλαμβανομένης της Αφρικής, της Λατινικής Αμερικής και της Ανατολικής Ευρώπης, και υπενθυμίζει ότι είναι σημαντικό να τηρείται ενήμερο το Κοινοβούλιο επί του θέματος· 12. σημειώνει την εξαγγελθείσα αναδιαμόρφωση της γαλλικής στρατιωτικής δράσης στο Σαχέλ, σε συνεργασία και διαβούλευση με τους διεθνείς και Αφρικανούς εταίρους μας· τονίζει ότι οι εξελίξεις αυτές θα πρέπει να πραγματοποιηθούν σε στενή διαβούλευση με όλους τους διεθνείς εταίρους, και ιδίως τους Ευρωπαίους, που είναι παρόντες στο Σαχέλ· χαιρετίζει τη διαρκή δέσμευση της ΕΕ και των κρατών μελών στη σταθεροποίηση των χωρών της G5 του Σαχέλ, ιδίως μέσω της στήριξης της κοινής δύναμης της G5 του Σαχέλ, μέσω της ενίσχυσης των αποστολών ΚΠΑΑ της ΕΕ και της αυξανόμενης συμμετοχής ενόπλων δυνάμεων των ευρωπαϊκών κρατών μελών στην ειδική ομάδα Takuba· 13. εκφράζει την ικανοποίησή του για την προσαρμογή της νέας διευρυμένης εντολής της EUTM Mali· ζητεί να ενισχυθεί η διαρθρωτική συνεργασία και η μη εκτελεστική στήριξη των ενόπλων δυνάμεων και να επιταχυνθεί η διαδικασία περιφερειοποίησης που επιτρέπει στην αποστολή να παρέχει στρατιωτική βοήθεια στις ένοπλες δυνάμεις των χωρών της G5 και ιδίως στην Μπουρκίνα Φάσο και τον Νίγηρα, πράγμα που θα έχει επιπτώσεις στους διεθνείς, Ευρωπαίους και Αφρικανούς εταίρους· υπογραμμίζει τις δυνατότητες που προσφέρει ο ευρωπαϊκός ειρηνευτικός μηχανισμός αναφορικά με την παράδοση εξοπλισμού που προορίζονται για